**Ar trebui**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ar trebui să existe undeva

un rai un purgatoriu măcar

pentru victimele nevinovate

pentru cetele de eroi

cunoscuți sau necunoscuți

de tineri care au trebuit

să fie sacrificați în floarea vieții

ca niște miei duși la înjunghere

în războaie puse la cale de alții

și să se stingă fără măcar

să nu li se știe locul, fără

vreo cruce schilodită de brad

uscat la căpătâi.

Pentru toți martirii noștri

care s-au stins fără lumânare

ori topindu-se ca lumânările

în reci solitudini ale uitării

în celulele strâmte cât un mormânt

Ar trebui totuși să existe un rai

pentru netihnitele suflete

și trupuri care o viață

au suferit fără să știe de ce

care au tras pe uscat

la targa istoriei ingrate

și au așteptat să vină moartea

ca pe o binecuvantată eliberare.

Ar trebui totuși să existe un rai

și pentru cei care s-au stins

la ceas fatidic pe neașteptate

pentru cei care n-au ajuns

nici măcar să deschidă ochii

să se nască în lumea aceasta

să vadă lumina blândă a zilei.

Dacă voi oameni de ştiinţă

ați descoperit că ar exista

un infinit de universuri

cu alte legi unele în lumi unde

nu există timp nici spațiu

dacă ați descoperit aceasta

și totuși vă este atât de greu

din mândrie ori prejudecată

să spuneți că au fost create

cu intenție de bunul Dumnezeu

ori din întâmplare, aleatoriu

sau datorită legilor naturii

Dacă întradevăr există

o infinitate de universuri

şi timpul este un avatar etern

trebuie să existe deci undeva

și “un loc luminat,

un loc de verdeaţă,

un loc de odihnă,

de unde a fugit toată durerea,

întristarea şi suspinarea”

unde să fi ajuns toate sufletele

triste, îndurerate şi nefericite

toate victimele nevinovate

luate pe rând de la noi

poate de însuşi Dumnezeu

fiindca pe toti aceia

Noi nu i-am meritat.

Copyright © 2017 Marin Mihalache